Video e famshme gjatë protestave të Ukrainës
Një video e një studenteje nga Kievi, e titulluar “I Am Ukrainian,” tregon realitetin gjatë protestave në Ukrainë
Një video që tregon kulmin e protestave në Ukrainë është përhapur shumë në internet pasi ukrainasja që fliste në të e postoi në faqen e internetit të YouTube-it. Miliona njerëz e panë videon e titulluar “Unë Jam Ukrainase” vetëm gjatë dy javëve të para, dhe shifra e shikuesve vazhdon të rritet. Krijuesja e videos, Yulia Marushevska, e cila është studente në Kiev, vizitoi Zërin e Amerikës ditët e fundit dhe foli rreth idesë që e shtyu atë drejt kësaj forme të fuqishme proteste. Në videoklipin dy minutësh, të filmuar nga fotografi britanik Graham Mitchell në Kiev, Marushevska shpjegon pse shumë njerëz dolën të protestonin në Ukrainë. Marushevska i tha Zërit të Amerikës se lufta e ukrainasve për liri është në interes të njerëzve kudo në botë sepse nuk është vetëm një luftë politike, por një luftë universale e njerëzve për liri dhe të drejtat e tyre. Marushevska tha se videoja e saj dhe të tjera nga Ukraina tërhoqën vëmendje kur protestuesit refuzuan të largoheshin nga sheshi qendror i Kievit, edhe pasi më shumë se 70 persona u vranë gjatë përleshjeve me policinë. Regjizori me bazë në Kaliforni Ben Moses ndihmoi me prodhimin e videos dhe tërheqjen e vëmendjes ndaj saj. Ai thotë se më shumë se shtatë milion njerëz e panë vetëm gjatë dy javëve të para në YouTube dhe që atëherë, shifrës i është shtuar edhe një milion tjetër shikuesish. Ai thotë se videoja është veçanërisht bindëse për shkak të thjeshtësisë së Marushevskës dhe sinqeritetit të saj. Por Marushevska thotë se protesta e saj nuk i drejtohet në mënyrë specifike Rusisë. Ajo thotë se është e vetëdijshme se revolucioni nuk është i mjaftueshëm për të eliminuar korrupsionin në politikën e Ukrainës. Ndërsa afrohet data e 25 majit, e zgjedhjeve presidenciale të Ukrainës, studentja e çiltër nga Kievi thotë se ajo dëshiron një demokraci të vërtetë, jo iluzionin e demokracisë që kishte më parë vendi i saj.